**MATERIAL INFORMATV**

**Programul național multianual de microindustrializare – sesiunea 2018**

1. **SOLICITANȚI ELIGIBILI**

Pot beneficia de AFN în cadrul Programului societățile care se încadrează în categoria **întreprinderilor mici sau mijlocii situate într-una din regiunile de dezvoltare: Nord-Est, Sud-Est, Sud Muntenia, Sud-Vest Oltenia, Vest, Nord-Vest, Centru** **(microîntreprinderile din aceste regiuni sunt excluse)** sau în categoria microîntreprinderilor, întreprinderilor mici sau întreprinderilor mijlocii din Bucureşti-Ilfov, care îndeplinesc cumulativ următoarele **criterii de eligibilitate:**

1. sunt organizate în baza Legii nr. 31/1990;
2. sunt IMM, conform prevederilor art. 2 şi ale art. 4 alin. (1) lit. a), b) sau c) din Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare;
3. au capital social integral privat;
4. asociaţii sau acţionarii care deţin mai multe societăţi nu pot aplica în cadrul prezentului program decât cu o singură societate;
5. sunt înregistrate la Oficiul Registrului Comerţului şi îşi desfăşoară activitatea pe teritoriul României;
6. codul CAEN pentru care solicită finanţare este eligibil în cadrul Programului şi autorizat a fi desfăşurat la momentul înscrierii online;
7. au cel puţin 1 an calendaristic de la înfiinţare la data deschiderii aplicaţiei electronice de înscriere a planului de afaceri;
8. nu au datorii la bugetul general consolidat şi la bugetele locale, atât pentru sediul social, cât şi pentru toate punctele de lucru; Solicitanţii care au datorii eşalonate, nu sunt eligibili pentru a accesa Programul;
9. au transmis cerere de renunţare parţială/totală la finanţare în termenul prevăzut de procedurile de implementare a programelor naţionale implementate prin AIMMAIPE, în cadrul cărora au semnat contract de finanţare în ultimii 3 ani (doar pentru aplicanţii care au semnat contract de finanţare în cadrul programelor naţionale în ultimii 3 ani şi au renunţat parţial sau total la finanţare);
10. nu au depăşit plafonul de minimis de 200.000,00 Euro pe durata a trei exerciţii financiare pentru o întreprindere unică
11. nu se află în stare de dizolvare, reorganizare judiciară, lichidare, executare silită, închidere operaţională, insolvenţă, faliment sau suspendare temporară a activităţii;
12. nu au fost subiectul unei decizii a Comisiei Europene / AIMMAIPE /Consiliului Concurenței sau unui alt furnizor de ajutor de stat/ de minimisde recuperare a unui ajutor de stat/de minimis sau, în cazul în care au făcut obiectul unei astfel de decizii, aceasta a fost deja executată şi creanţa integral recuperată, cu dobânzile și penalităţile aferente;
13. au transmis formularul de raportare tehnică în termenul prevăzut de procedurile de implementare a programelor naţionale implementate prin AIMMAIPE, de care au beneficiat în ultimii 3 ani (doar pentru aplicanţii care au beneficiat de finanţare în cadrul programelor naţionale în ultimii 3 ani);
14. **VALOAREA PROIECTULUI**

**Bugetul alocat** schemei de minimis pe anul 2018: 74.359.000 lei (165 beneficiari);

**Valoarea asistentei financiare nerambursabile:** 450.000 lei/ beneficiar;

**Procent de finanţare**: maxim 90% din valoarea totală a cheltuielilor eligibile (exclusiv TVA), pentru a obține punctaj procentul finanțării trebuie să fie de 75% din valoarea totală a cheltuielilor eligibile

1. **ACTIVITĂȚI/ INVESTIȚII ELIGIBILE**

**Activitati eligibile**, conform diviziunilor CAEN:

* 10 Industria alimentară
* 11 Fabricarea băuturilor: eligibil doar codul CAEN 1107 – Producţia de băuturi răcoritoare nealcoolice; producţia de ape minerale şi alte ape înbuteliate;
* 13 Fabricarea produselor textile;
* 14 Fabricarea articolelor de îmbrăcăminte;
* 15 Tăbăcirea şi finisarea pieilor; fabricarea articolelor de voiaj şi marochinărie, harnaşamentelor şi încălţămintei; prepararea şi vopsirea blănurilor;
* 16 Prelucrarea lemnului, fabricarea produselor din lemnşi plută, cu excepţia mobilei; fabricarea articolelor din paie şi din alte materiale vegetale împletite;
* 17 Fabricarea hârtiei şi a produselor din hârtie;
* 1811 Tipărirea ziarelor;
* 1812 Alte activitati de tipărire n.c.a.;
* 20 Fabricarea substanțelor și produselor chimice cu excepția 2011, 2051, 2053, 2059.
* 21 Fabricarea produselor farmaceutice de bază și a preparatelor farmaceutice;
* 22 Fabricarea produselor din cauciuc şi mase plastice;
* 23 Fabricarea altor produse din minerale nemetalice;
* 24 Industria metalurgică;
* 25 Industria construcţiilor metalice şi a produselor din metal, exclusiv maşini utilaje şi instalaţii - cu excepţia societăţilor care desfăşoară activităţi pe codurile CAEN aferente grupei 254 Fabricarea armamentului şi muniţiei;
* 26 Fabricarea calculatoarelor şi a produselor electronice şi optice;
* 27 Fabricarea echipamentelor electrice;
* 28 Fabricarea de maşini, utilaje şi echipamente n.c.a.;
* 29 Fabricarea autovehiculelor de transport rutier, a remorcilor și semiremorcilor;
* 30 Fabricarea altor mijloace de transport cu excepția 3040;
* 31 Fabricarea de mobilă;
* 32 Alte activităţi industriale n.c.a.

**Categorii cheltuieli eligibile:**

1. Echipamente tehnologice, inclusiv echipamente IT tehnică de calcul tip PC, format din: unitate centrală, server, monitor, imprimantă /copiator /multifuncţională, inclusiv sisteme portabile, licenţe necesare desfăşurării activităţii, sisteme audio-video, cu excepţia jocurilor de noroc mecanice, electrice, electronice, meselor de biliard, automatelor muzicale;

Prin echipamente tehnologice se înțeleg toate bunurile descrise în grupele 2.1, 2.2. si 2.3.6. din H.G. 2139/2004 pentru aprobarea Catalogului privind clasificarea si duratele normale de functionare a mijloacelor fixe, sau obiecte de inventar asimilate grupelor menționate;

1. Aparate şi instalaţii de măsură, control, reglare, cititoare pentru cod de bare, cântare electronice cu/fără printer pentru etichetare, aparate de marcat electronice fiscale;
2. Autoutilitare din categoria N1, N2, N3, cu excepţia vehiculelor de teren simbol G, conform Ordinului MLPTL 211/2003 cu modificările şi completările ulterioare, exceptând vehiculele de transport rutier de mărfuri în contul terţilor sau contra cost, solicitate de întreprinderile care efectuează transport rutier de mărfuri în numele terţilor sau contra cost. În cazul în care întreprinderea beneficiară de ajutor de minimis, pe lângă activitatea eligibilă pentru care solicită ajutor în cadrul schemei de minimis, desfăşoară şi activităţi de transport de mărfuri în contul terţilor sau contra cost, nu poate utiliza ajutorul de minimis pentru achiziţionarea de mijloace de transport marfă, decât dacă se asigură, prin separarea activităţilor sau o districţie clară între costuri, că activitatea exclusă din domeniul de aplicare al schemei nu beneficiază de ajutoare de minimis;
3. Investiţiile în active necorporale referitoare la brevete de invenție, mărci de produse si servicii (francize[[1]](#footnote-1), etichetare ecologica, licente), software-uri necesare desfăşurării activităţii pentru care se solicită finanţare;
4. Achiziţionarea de spaţii de lucru, spaţii de producţie[[2]](#footnote-2)., inclusiv din elemente prefabricate Activele din cadrul acestei categorii nu trebuie să aibă destinaţie locativă, trebuie să fie funcţionale la locul implementării proiectului, la momentul decontului; La momentul plății AFN, spaţiul trebuie să figureze ca punct de lucru şi cu codul CAEN accesat autorizat în respectiva locaţie;

**f)** Achiziţionarea de bunuri prevăzute la subgrupele 3.1 mobilier, 3.2 Aparatură birotică şi 3.3 sisteme de protecţie a valorilor umane şi materiale, conform **H.G. nr. 2139/2004 pentru aprobarea Catalogului privind clasificarea si duratele normale de functionare a mijloacelor fixe,** cu completarile şi modificările ulterioare;

**g)** Realizarea unei pagini web[[3]](#footnote-3) pentru prezentarea activităţii solicitantului şi a produselor sau serviciilor promovate (inclusiv cheltuieli înregistrare domeniu, fără hosting), pentru operatorii economici care nu deţin altă pagină web şi care trebuie să fie funcţională la data depunerii cererii de eliberare a AFN și pe toată perioada de monitorizare;

**h)** Achiziţionarea de instalaţii/echipamente specifice în scopul obţinerii unei economii de energie, precum şi sisteme care utilizează surse regenerabile de energie[[4]](#footnote-4) pentru eficientizarea activităţilor pentru care a solicitat finanţare;

**i)** Achiziţionarea de instalaţii de încălzire sau climatizare aferente spaţiului de lucru sau producţie;

**j)** Cursuri de dezvoltare a abilităţilor antreprenoriale – pentru asociatul / acționarul societăţii aplicante, curs organizat de către un organism autorizat recunoscut de educaţie antreprenorială în limita a maxim 4.500 lei. Furnizorii de servicii de instruire eligibili în cadrul Programului pot fi numai organizaţii furnizoare de instruire autorizate, care vor prezenta documente justificative privind calificarea persoanelor ce realizează instruirea în domeniul respectiv;

**k)** Comisionul de garantare aferent anului acordării garanţiei, datorate instituțiilor financiare care emit garanții pentru credite, în cazul garanţiilor acordate pentru creditele contractate de beneficiari în vederea realizării planurilor de afaceri acceptate în cadrul Programului, pentru solicitanţii care utilizează credit pentru implementarea proiectului;

**l)** Consultanţă pentru întocmirea documentaţiei în vederea obţinerii finanţării în cadrul prezentului program şi implementarea proiectului (maxim 8000 lei fără TVA) .

1. **DURATĂ PROIECT**

* În maxim 60 de zile lucrătoare de la semnarea contractului, dar nu mai târziu de **15 iunie 2019**, beneficiarul este obligat să efectueze cheltuielile şi să depună documentaţia de decont.

1. **GRILA DE EVALUARE**

**La punctaje egale va prevala:**

- numărul de locuri de muncă ce urmează a fi create conform planului de afaceri;

- numărul de locuri de muncă ce urmează a fi create din rândul absolvenților după anul 2012/persoanelor defavorizate/șomerilor;

- valoarea procentului aferent aportului propriu;

- valoarea profitului din exploatare la 31.12.2017;

- Ponderea investițiilor în echipamentele prevăzute la pct 2.1, 2.2 și 2.3.6. din HG 2139/2004 și software-uri necesare desfăşurării activităţii sau obiecte de inventar asimilate grupelor menționate;

- asociatul/acţionarul/ nu a mai avut/nu are calitatea de asociat/acţionar în altă societate înfiinţată în baza Legii 31/1990 cu completările şi modificările ulterioare, sau în baza Ordonanţei de Urgenţă nr. 6/2011 pentru stimularea înfiinţării şi dezvoltării microîntreprinderilor de către întreprinzătorii debutanţi în afaceri cu modificările şi completările ulterioare;

- societatea/asociaţii/acţionarii nu a/au mai beneficiat de alocaţie financiară nerambursabilă în cadrul programelor naţionale pentru sprijinirea înfiinţării şi dezvoltării IMM în ultimii 3 ani;

- data şi ora înscrierii în program

**VI. MENȚIUNI IMPORTANTE**

* Asociaţii sau acţionarii care deţin mai multe societăţi nu pot beneficia de AFN în cadrul prezentului program decât cu o singură societate.
* Cheltuielile privind TVA, taxe, avize, comisioane (cu exceptia comisionului de garantare), ambalajul, transportul, punerea în funcţiune, instruirea personalului pentru utilizarea celor achiziţionate, nu sunt eligibile.
* Beneficiarii sunt obligaţi să asigure în favoarea AIMMAIPE bunurile achiziţionate prin program împotriva tuturor riscurilor;
* Pentru semnarea Contractelor de Finanţare, beneficiarii trebuie să prezinte dovezi certe privind capacitatea de cofinanţare a proiectului, respectiv prezentarea de: scrisoare de confort (angajantă) /extras de cont /contract /linie de credit.
* Decontarea se face într-o singură tranşă pentru toate activităţile pentru care s-a făcut dovada achitării integrale a acestora.

1. se va prezenta dovada înregistrării mărcii francizate la organismul abilitat din România sau din ţara de origine, cu traducere autorizată în limba romană; [↑](#footnote-ref-1)
2. Valoarea activului achiziţionat în cazul programului se va face pe baza unei evaluări al unui expert evaluator ANEVAR cu excepţia spaţiilor din elemente prefabricate [↑](#footnote-ref-2)
3. Pagina web se realizează în limba română şi trebuie sa fie functională la data depunerii decontului. [↑](#footnote-ref-3)
4. Sursă regenerabilă de energie, conform definiţiei din Legea 220/2008 pentru stabilirea sistemului de promovare a producerii energiei din surse regenerabile, cu modificările şi completările ulterioare. [↑](#footnote-ref-4)